钦定古今图书集成/明伦汇编/官常典/第327卷 > 大学衍义补 > 刘季箎
## 钦定古今图书集成/明伦汇编/官常典/第327卷 > 大学衍义补 > 刘季箎

按《明外史》本传：“季箎，名韶，以字行，馀姚人。洪武中进
士，除行人，使云南、四川、朝鲜，悉却其馈。帝闻之，赐袭
衣及钞，擢陕西左参政。陕有逋赋，积岁不能输，有司
峻刑督，韶至，与其寮分行郡县，悉纵械者，缓为期，民
感其德，悉完所逋。陕不产𥐻砂，而岁有课额，言于朝
罢之。洪渠水溢，病民，为治堰蓄泄，便为永利。建文中”，
召为刑部左侍郎。民有为盗所引者，逮至，盗已死，乃
召盗妻子使识之，听其辞诬也，释之。吏亏官钱，诬千
馀人，悉为辨免。河阳逆旅朱、赵二人异室寝，朱怨家
误杀赵，有司疑朱杀之，考掠诬服。季箎独曰：“是非夙
仇，且其装无可利者。”特缓其狱，竟得杀赵者。扬州民
胡某，贼夜入其室杀人，遗刀尸旁。刀有私识，则其邻
苏氏也。官捕鞫之，苏氏曰：“家失此刀久矣。”不胜掠，诬
服。季箎使人怀刀潜察，其邻，一童子识之，曰：“此吾家
物也，真盗乃得。”永乐初，纂修《大典》，以姚广孝、郑赐监
修，命季箎为之副。八年坐失出下狱，左迁两淮盐运
副使。逡巡未行，复下狱。久之始释。命以儒服隶翰林
院编纂。寻授工部营缮司主事，卒于官。时为两淮盐运使者滑人蒋廷瓒以清介称，召为工部右侍郎。迁
贵州布政使。抚辑远人，具有规画。卒，黔中人祀之。